ព័ត៌មាន​អន្តរជាតិ​សង្ខេប៖ ២១ សីហា
នេះជា​ព័ត៌មាន​អន្តរជាតិ​សង្ខេបពី​វីអូអេ​ខ្មែរ ​​​ថ្ងៃទី២១ សីហា ២០១១។
ប្រធានាធិបតីសហរដ្ឋអាមេរិក បារ៉ាក់ អូបាម៉ា បានបន្តការអំពាវនាវទៅសភាឲ្យគិតអំពីបញ្ហាប្រទេស មុនបញ្ហានយោបាយ ហើយនិងធ្វើឲ្យប្រជាពលរដ្ឋមានការងារធ្វើវិញ។ លោកអូបាម៉ាបានធ្វើសន្ទរកថាប្រចាំសប្តាហ៍របស់លោកមកពីកសិដ្ឋាននៅក្នុងរដ្ឋ Illinois ភាគកណ្តាលសហរដ្ឋអាមេរិក។ ព្រះអង្គម្ចាស់ Harry អនុសេនីឯកនៃកងទ័ពអាកាសអង់គ្លេស នឹងយាងមកកាន់សហរដ្ឋអាមេរិកដើម្បីហាត់ហ្វឹកហ្វឺនជាអ្នកបើកបរឧទ្ធម្ភាគចក្រវាយប្រហារ Apache។ ប្រទេសអ៊ីស្រាអែលបានសម្តែងនូវការសោកស្តាយចំពោះការស្លាប់បុគ្គលិកសន្តិសុខអេហ្ស៊ីបម្នាក់នៅក្នុងការប្រយុទ្ធរវាងកងទ័ពអ៊ីស្រាអែលនិងជនសង្ស័យជាជនសកម្មប្រយុទ្ធប៉ាឡេស្ទីននៅតាមបណ្តោយព្រំដែនអ៊ីស្រាអែលនិងអេហ្ស៊ីបកាលពីថ្ងៃព្រហស្បតិ៍។ ទីភ្នាក់ងារព័ត៌មានប្រទេសលោកខាងលិចរាយការណ៍ថា ពួកឧទ្ទាមលីប៊ី បានត្រួតត្រាទីក្រុង Zawiya ជាទីក្រុងយុត្តិសាស្រ្តភាគខាងលិច ដែលកំពុងរឹតបន្តឹងដើម្បីឡោមព័ទ្ធទីតាំងដ៏រឹងមាំរបស់មេដឹកនាំ Moammar Gadhafi នៅក្នុងរដ្ឋធានី ទ្រីប៉ូលី។ កងកម្លាំងសន្តិសុខស៊ីរីបានសម្លាប់មនុស្សយ៉ាងហោចណាស់ក៏២នាក់ដែរនៅក្នុងខេត្ត Homs ភាគកណ្តាល។ កាលពីថ្ងៃសៅរ៍ ចំនួនអ្នកស្លាប់បានកើតមានឡើង មួយថ្ងៃបន្ទាប់ពីកងទ័ពស៊ីរីបានសម្លាប់មនុស្សជាង២៨នាក់នៅពាសពេញប្រទេស។ លោកអនុប្រធានាធិបតី Joe Biden កំពុងបំពេញទស្សនៈកិច្ចទីក្រុង Chengdu ប្រទេសចិន បន្ទាប់ពីជំនួបកម្រិតខ្ពស់ក្នុងទីក្រុងប៉េកាំង។ លោក Biden បានអញ្ជើញទៅដល់មជ្ឈមណ្ឌលឧស្សាហ៍កម្មនៅក្នុងខេត្ត Sichuan កាលពីថ្ងៃសៅរ៍ដែលបានអមដំណើរដោយលោក Gary Lock ឯកអគ្គរដ្ឋទូតសហរដ្ឋអាមេរិកប្រចាំនៅប្រទេសចិន។ ទូរទស្សន៍អ៊ីរ៉ង់ប្រាប់ឲ្យដឹងថា ជនជាតិអាមេរិកាំងពីរនាក់ដែលបានឃុំខ្លួននៅក្នុងប្រទេសចាប់តាំងពីឆ្នាំ២០០៩មក បានត្រូវកាត់ទោសឲ្យជាប់ពន្ធនាគារ៨ឆ្នាំចំពោះការធ្វើចារកម្ម និងការចូលក្នុងប្រទេសនោះខុសច្បាប់។ បុរសជនជាតិម៉ារ៉ុកម្នាក់បានត្រូវកាត់ទោសឲ្យជាប់ពន្ធនាគារចំពោះការរៀបចំផែនការដាក់ថ្នាំបំពុលក្នុងទឹកប្រើប្រាស់ក្នុងប្រទេសអេស៉្បាញ។ ខ្យល់ព្យុះតំបន់ត្រូពិក Harvey បានធ្វើចលនាទៅកាន់តំបន់អាមេរិកកណ្តាល ហើយអាចបក់បោកប្រទេសហុងឌុយរ៉ាស់ដោយមានខ្យល់និងភ្លៀងធ្លាក់យ៉ាងខ្លាំង មុនពេលវាមានចលនាមកដល់ដីគោកនៅតំបន់ Belize។